‘ผยง’จ่อนั่งเอ็มดี กรุงไทยคนใหม่
“ผยง” ลอยลำจ่อนั่งเก้าอี้เอ็มดีกรุงไทยคนใหม่ คลังดันเต็มสูบทำกรุงไทยก้าวกระโดดเป็นแบงก์ดิจิทัล
4 ส.ค. 2559

“ผยง” ลอยลำจ่อนั่งเก้าอี้เอ็มดีกรุงไทยคนใหม่ คลังดันเต็มสูบทำกรุงไทยก้าวกระโดดเป็นแบงก์ดิจิทัล
นายสมชัย สัจจพงษ์ ปลัดกระทรวงการคลังและในฐานะกรรมการธนาคารกรุงไทย เปิดเผยว่า ได้รับรายงานจากคณะกรรมการสรรหากรรมการผู้จัดการ ธนาคารกรุงไทยคนใหม่ หลังจากการปิดรับสมัครมีผู้สมัครเพียงรายเดียว คือ นายผยง ศรีวณิช รองกรรมการผู้จัดการใหญ่ ผู้บริหาร สายงานธุรกิจตลาดเงินตลาดทุน ซึ่งขณะนี้รอคณะกรรมการสรรหาพิจารณาคุณสมบัติให้ครบถ้วน ก่อนเสนอให้คณะกรรมการของธนาคารเห็นชอบต่อไป
“ขณะนี้คณะกรรมการสรรหาพิจารณาในเรื่องของคุณสมบัติต่างๆ รวมถึงการเจรจาเงินเดือนและผลตอบแทน หากคณะกรรมการพิจารณาเรียบร้อยก็คงเสนอมาให้คณะกรรมการเห็นชอบ กรรมการสรรหาก็เดินหน้าพิจารณาผู้สมัครได้เลยแม้ว่าจะมีผู้สมัครคนเดียว” นายสมชัย กล่าว
นายสมชัย กล่าวว่า จะให้กรรมการผู้จัดการคนใหม่เข้าทำงานทันที โดยไม่ต้องรอให้ นายวรภัค ธันยาวงษ์ กรรมการผู้จัดการใหญ่หมดวาระ เพื่อให้ได้เรียนรู้งานที่จะต้องเข้ามาทำ ซึ่งนายวรภัคก็พร้อมที่จะให้ความร่วมมือ เนื่องจากที่ผ่านมานายวรภัคขอกับคณะกรรมการว่าไม่ต่อวาระการทำงานอีกหนึ่งวาระ ถือเป็นการจากกันด้วยดีไม่ได้มีความขัดแย้งแต่ประการใด
สำหรับภารกิจสำคัญของกรรมการผู้จัดการคนใหม่ คือ การบริหารให้ธนาคารกรุงไทยก้าวไปสู่ธนาคารดิจิทัลเต็มตัว ถึงแม้ว่าที่ผ่านมาจะมีการดำเนินการในเรื่องนี้ไปบ้างแล้ว แต่ยังดำเนินการได้ช้าไม่ทันกับการเปลี่ยนของการบริหารทางการเงินใหม่ๆ ที่เป็นเรื่องธุรกรรมทางอิเล็กทรอนิกส์ ซึ่งในอนาคตการเป็นแบงก์ดิจิทัลจะช่วยเพิ่มรายได้ค่าธรรมเนียมให้กับธนาคารกรุงไทยมากขึ้น
นอกจากนี้ ต้องเร่งพัฒนาบุคลากรของธนาคารให้มีคุณภาพเพิ่มมากขึ้น ต้องสรรหาคนรุ่นใหม่ๆ ที่มีความสามารถเข้ามาทำงานในธนาคารมากขึ้น เพื่อให้การพัฒนาแบงก์ก้าวกระโดดและสร้างความสามัคคีพนักงานและผู้บริหารในธนาคาร